**În balansoar aldin**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Lumini şi praf de stele-n ochii tăi,

Peste pământ furtună de nisip,

Un orologiu plânge, trei bătăi,

Urmează parcă un stereotip.

Eu te-nsoțesc știind că-n fața ta

Se-mbracă cerul iar pentru festin,

Că umbra nopții ne va legăna

Poemele în balansoar aldin.

Doar praf de stele îmi așterni pe drum,

Ape albastre, golfuri fără stânci,

Când mă scufund în ochii tăi precum

În câteva fiorduri mai adânci.

- Penumbre şi-ntrebări fără răspuns,

Pecete peste buze-un vers tardiv,

Abia şoptit, eternul neajuns

De-a căuta în toate un motiv

Să însemnez distanţa dintre noi

Cu slove sângerii pe-un pergament

De suflet, unde timpul înapoi

Se-ntoarce uneori şi-acel moment

Mi-atât de drag, atât de preţios,

Când vocea ta mă-ntâmpină:” Bonsoir!”

Şi-n decolteu descoperi curios

Trei stropi dintr-un miraj, Magie Noire!

Ioan Grigoraș Liliana Trif